A férfiak egyéni küzdelmét a brit Andy Murray nyerte meg, miután a 4 óra 54 percig tartó fináléban 7–6(10), 7–5, 2–6, 3–6, 6–2-re legyőzte a címvédő Novak Đokovićot. A skót játékos négy elveszített döntő után karrierje első Grand Slam-diadalát aratta. Személyében 1936 után először sikerült férfi egyesben megszereznie a győzelmet brit színekben versenyző játékosnak, akkor Fred Perry szintén a US Openen bizonyult a legjobbnak. Arra pedig Harold Mahony 1896-os wimbledoni sikere óta nem volt példa, hogy skót születésű játékos nyerje meg a négy nagy torna valamelyikét. Murray egyben az első játékos lett, aki ugyanabban az esztendőben olimpiai aranyérmet nyert s a US Openen is diadalmaskodott.